慰嚴溪張君貢士
作者：何夢桂
朝代：宋

paragraphs: 朝日景曈曈，湛露溘已晞。
日暮風淒淒，啼鳥失其雛。
時邁感物化，撫事成傷悲。
嚴溪子張子，有兒讀父書。
年少雋且文，親顔悅以怡。
一朝成鬼錄，登臺空望歸。
望歸不歸來，淚盡雙目眵。
嬴博招爾魂，忍撫游子衣。
生子期養親，安知親哭兒。
古傷鄧伯道，天道不可知。
穆伯有收子，暮年良可期。